b'\n_START_ARTICLE_\nLyngby-Taarb\xc3\xa6k Mandolinorkester\n_START_PARAGRAPH_\nLyngby-Taarb\xc3\xa6k Mandolinorkester (LTM \xe2\x80\x93 oprindeligt Lyngby-Taarb\xc3\xa6k Skolernes Mandolinorkester, senere Lyngby-Taarb\xc3\xa6k Ungdoms Mandolinorkester) blev dannet i 1958 som et led i den frivillige skolemusik i Lyngby-Taarb\xc3\xa6k med Buur B. Rasmussen som dirigent. Han ledede orkestret, ind til han gik p\xc3\xa5 pension i 1990._NEWLINE_Orkestret har fra starten s\xc3\xa5 vidt muligt holdt sig til udelukkende at spille original (b\xc3\xa5de gammel og ny) mandolinmusik, hvilket i Buurs tid is\xc3\xa6r var musik fra Tyskland._NEWLINE_Igennem \xc3\xa5rene er det blevet til en hel del rejser rundt om i verden, lige som orkestret har indspillet to grammofonplader. Sidel\xc3\xb8bende med orkestret fik Buur ogs\xc3\xa5 tid til bl.a. at stifte foreningen Danske StrengeOrkestre og v\xc3\xa6re st\xc3\xa6rkt medvirkende til oprettelsen af EGMA (European Guitar and Mandolin Association) \xe2\x80\x93 begge foreninger eksisterer den dag i dag og arbejder for at fremme kendskabet til og interessen for mandolinmusik._NEWLINE_Derefter overtog Anthon Hansen orkestret fra 1990 til 2000, hvor han flyttede tilbage til Jylland, som han oprindelig kommer fra. I denne periode blev stilen \xc3\xa6ndret hen imod den oprindelige spillestil fra 1700-tallet, men stadig med hovedv\xc3\xa6gten p\xc3\xa5 original mandolinmusik._NEWLINE_Orkestrets nuv\xc3\xa6rende dirigent, Flemming Kejs, har v\xc3\xa6ret spillende medlem siden 1979 og har i den mellemliggende tid bl.a. modtaget undervisning i direktion \xe2\x80\x93 bl.a. ved Anthon Hansen i Landesmusik Akademie, Ottweiler, og senest under DAMU (Dansk Amat\xc3\xb8rMusik Union), der afholder direktionskurser med l\xc3\xa6rere som J\xc3\xb8rgen Fugleb\xc3\xa6k, Henrik Vagn Christensen og ikke mindst Frans Rasmussen.'